Op Goeie Vrydag wanneer die maan oor die oseaan sy verskyning maak, sal ‘n groep amateurs die geboorte, lewe en lyding tot die opstanding van Jesus, in die mees asemrowende toneel op die rotse van die Ou Hawe in Hermanus opvoer.
'n Baie besonderse instelling is verlede jaar geneem deur nagmaal te voorsien aan elke toeskouer en elke deelnemer die betrokke aand. Wanneer JESUS die nagmaal vir sy Dissipels aan tafel tydens die spel instel is dit dan ook die voorreg van die toeskouers om die nagmaal saam met JESUS en sy Dissipels te gebruik.
Die Passiespel is geskep deur Tannie Lisma Kotze. In 1995 het sy daarmee begin want sy wou die beste tot die Koninkryk bydra. Baie het haar afgeraai omdat dit te groot sou wees om dit bymekaar te bring en nie sou realiseer nie. Sy het deurgedruk en die wonderlikste toneelspel ooit geskep.